‘BUJANG SATOK’ MASUK PERANGKAP
KUCHING: Seekor buaya yang digelar ‘Bujang Satok’ akhirnya tewas apabila telah masuk ke dalam perangkap yang dipasang sejak lima hari lepas. Operasi menangkap buaya itu dijalankan oleh Pasukan Tindakan Pantas Hidupan Liar (SWAT) Perbadanan Perhutanan Sarawak (SFC) di Tebingan Sungai Sarawak, Satok di Kuching pagi semalam. Jurucakap SFC berkata, buaya yang digelar ‘Bujang Satok’ itu telah masuk ke dalam perangkap yang dipasang sejak lima hari lepas selepas SFC mendapat laporan terdapat kehadiran buaya yang dikesan di lokasi tangkapan. “Buaya yang berukuran kira-kira 11 kaki berkenaan sudah dihantar ke ‘Jong’s Crocodile Farm’ untuk tindakan selanjutnya,” katanya. Ketua Pegawai Eksekutif SFC, Zolkipli Mohamad Aton bersama Timbalannya, Abang Arabi Abang Aimran turut turun padang menjayakan operasi terbabit. Sehubungan itu, orang ramai adalah dialu-alukan membuat laporan mengenai kehadiran buaya atau sebarang hidupan liar lain dengan menghubungi terus talian Hotline SFC Kuching (019-8859996), Sibu (019-8883561), Bintulu (019-8332737), Miri (019-8290994). Oleh JEAKQLEYN YACHO 
See author's posts
